text: Ekspert: Derfor er Koranen speciel
  27 februar 2015 kl. 14.30
  Der er stor forskel på Koranen og Bibelen. Ikke bare i indhold - men i den status de to lærebøger for hver deres religion har, lyder det fra en ekspert i Islam.
  Unge danske muslimer har ofte meget svært ved at forstå imamerne og ved at læse Koranen, der er skrevet på klassisk arabisk. Men det er svært at lave en officiel dansk udgave af Koranen, som alle kan bekende sig til.
  - Koranen har en anden status i Islam end Bibelen har i Kristendommen. For Koranen er Guds ord, og det kan man ikke lave om. Det er som det er, forklarer Lektor, Ph.D. ved SDU, Kirstine Sinclair til TV SYD.
  Koranen kan altså ikke moderniseres, ligesom Bibelen er blevet flere mange gange. Så selv om flere muslimske trossamfund foreslår en dansk imamuddannelse, kommer det teologiske stadig til at foregå på arabisk.
  - Det i sig selv er ikke et problem, hvis man diskuterer, hvad det betyder, og hvordan man bruger sin religion i dansk sammenhæng, siger Kirstine Sinclair.
  
  